khistorydata/jeongjo-sjw-relations huggingface dataset:
정조 22년
以尙衣別提望筒傳于李晩秀曰晉州牧使之代待下批當日辭朝給馬下送
정조 22년
以司諫洪樂游持平鄭彦仁李廷璞許遞傳旨傳于李晩秀曰前望單子入之待下批牌招察任
정조 22년
臺諫前望單子入之司諫崔垣持平姜世綸康聖翊獻納趙錫晦落點
정조 22년
傳于李晩秀曰在外及未肅拜臺諫許遞前望單子入之
정조 22년
以大司憲宋煥箕持平洪司諫尹序東獻納趙得永許遞傳旨傳于李晩秀曰前望單子入之
정조 22년
臺諫前望單子入之持平姜世揆司諫申禹相落點
정조 22년
傳于李晩秀曰在外判尹許遞前望單子入之待下批牌招察任
정조 22년
漢城判尹前望單子入之洪周萬落點
정조 22년
傳于李晩秀曰詞訟劇地耆堂勢難赴衙判尹洪周萬許遞
정조 22년
判尹前望單子入之洪良浩落點
정조 22년
傳于曺允大曰摠管中在外及時帶亞將人許遞前望單子入之待下批牌招察任
정조 22년
副摠管前望單子入之申匡堯金基正高益擎姜翰李寬落點
정조 22년
曺允大以備邊司言啓曰全羅兵使徐英輔以其親病之方劇呈狀乞遞閫任數遞雖極可悶情理旣如此則有難强令察任今姑改差何如傳曰允
정조 22년
曺允大以壯勇營言啓曰善騎右將尹頤東今日政除拜訓戎僉使矣領軍之任不可數遞善騎將今姑仍任何如傳曰允
정조 22년
李晩秀以司僕寺官員以一二提調意啓曰本寺判官韓大裕移拜富平府使矣本寺方有擧行之事而難付生手今姑仍任何如傳曰允
정조 22년
左議政李秉模箚曰伏以日前殿最開坼時以司僕寺貶目之不審該寺二提調勘止問備臣則竝與薄警而倖逭矣殿最之嚴京外無間而本寺以掌牧之地滋息之多少看養之優劣俱係考績之實政非如閒司漫官上下其評而無甚關緊也臣忝在一提擧之任凡於修擧之方蕫飭之節無一猷爲今又不能致愼於等第之際乃此錯誤溺職之罪益無所逃惶懍愧恧無地自容有不敢以僚席之已經勘厭然自掩冒犯煩猥之罪略效自劾之義伏乞聖明亟加威罰以嚴殿最以警具僚千萬幸甚云云答曰省箚具悉卿懇過矣卿其安心視事仍傳曰此批答遣史官傳諭
정조 22년
判義禁金載瓚疏曰伏以臣登擢殆近不次職任決知匪據而至懇未孚聖批靳兪抑情承命愧懼冞切而目下私義又有所不可冒居者臣與前知義禁臣權有世所共知之嫌自除拜臣宜先自引去而事關私嫌煩瀆爲懼姑且泯默思所以向後自處之道矣臣於昨日筵中適因言端有所陳達而乃以是遞去臣則本職自如繼以有囚供捧入之命退自前席回旋無路不得已冒昧赴衙而臣之當遞之義豈或以副急暫赴有所自已耶臣自年前若當似此處義則輒賜體諒必蒙恩遞而況今則在臣自引之道比前尤加一節焉蓋僚寀有嫌義無相殊而則由臣而遞職臣則遞而仍冒者揆諸廉防寧或有是而又況伊日陳達出自臣言耶見職去就更無可議玆敢追陳短章仰請鐫免伏乞俯垂諒察特命遞免使區區自處之義不至壞了千萬幸甚云云答曰省疏具悉卿之兼帶金吾之任許遞
정조 22년
掌令朴吉源正言金和鍾啓曰請遲晩後物故罪人啓能亟施孥籍之典趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答兩司曰不允掌令朴吉啓曰請崔進吉依律處斷措辭見上請還寢金甲島定配罪人成德雨放送之命措辭見上答府曰不允成德雨事亟停勿煩正言金和鍾啓曰請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
行都承旨李晩秀坐行左承旨李益運坐直行右承旨申耆坐左副承旨李海愚坐右副承旨閔昌爀坐同副承旨鄭東觀坐直注書柳台佐病金啓溫病假注書李弘謙仕李允謙仕直事變假注書李毅遠仕
정조 22년
以判義禁趙尙鎭再牌不進推考傳旨傳于鄭東觀曰再違過矣此傳旨勿施仍以前牌催促如呈辭疏爲先捧入
정조 22년
傳于李晩秀曰判義禁批下牌招察任
정조 22년
都政吏批以曺允大爲黃海監司閔命爀爲校理李垿爲副校理尹命烈爲修撰李敬簡爲宗廟令韓弘裕爲顯隆園令金世淵爲尙瑞副直長金相任爲平市主簿趙夢璟爲禮曹佐郞典籍單金元默四館去官以閔昌爀爲承旨金世淵爲尙瑞直長李敬裕爲典籍洪準源爲典牲副奉事兵曹佐郞丁若銓添書落點以李文道爲渭原郡守趙岐爲甲山府使金明鎭爲工曹佐郞文昌瑞爲禁府都事徐有升爲富平府使沈興永爲梁山郡守豐德府使鄭亮采今加通政加資事承傳梁山郡守沈興永渭原郡守相換渭原郡守沈興永今加通政加資事承傳以金禮欽爲德源府使柳相默爲中和府使尹相爲碧沙察訪李重溫爲泰陵參奉李禹鉉爲永興府使金翰東爲承旨三陟府使朴孝成甲山府使趙岐相換甲山府使朴孝成北靑府使宋翼孝相換以朴綏源爲漢城庶尹金魯範爲典籍金致龍爲奉常主簿崔崑爲監察韓性重爲濬源殿令洪原縣監李明淵德源府使金禮欽相換以尹序東爲副校理趙得永爲修撰尹益儉爲寶城郡守南播秀爲南海縣令崔壽亨爲尙瑞副直長柳雲羽爲司諫金熙周爲獻納尹羲厚爲交河郡守南海縣監南播秀鎭川縣監李顯昱相換以金履載爲校理丁範祖爲弘文提學安思默爲監察張志復爲大興郡守兪孟煥爲繕工副奉事金喆修爲直講咸正禧爲郭山郡守吳鎭奎爲砥平縣監魏尹喆爲智陵直長李玄始爲廣興奉事任藗爲贊儀金洛一爲自如察訪郭山郡守咸正禧砥平縣監吳鎭奎相換金養純爲司藝金載瓚爲藝文提學金思卨爲引儀趙明益爲兼引儀沈能燮爲持平權思漢爲寧遠郡守鄭澣爲持平徐邁修爲工曹判書洪義榮爲工曹參判李鼎運爲右尹姜彝正爲同義禁曺翬振爲富平府使尹光顔爲凰山郡守申光履爲內贍提調趙尙鎭爲繕工提調趙𡹘爲永興府使李廷顯爲橫城縣監李肇源爲兵曹參議崔奎晶爲溫陵令李鋐爲北部令申淑爲兵曹正郞尹東壽爲典籍金相儼爲安城郡守南宮玾爲端川府使白宗赫爲黃海都事禹錫龜爲直講金啓河爲典籍金農澤爲純陵參奉李英章爲濟用主簿元有鎭爲長興主簿閔榮祖爲監察沈鏔爲嘉山郡守金啓河爲兵曹佐郞尹敏東爲司饔主簿金時弼爲長興主簿鄭存玉爲司䆃僉正中和府使柳相默白川郡守徐敎修相換平昌郡守鄭來升橫城縣監李廷顯相換
정조 22년
兵批以柳明杓爲德浦僉使劉德基爲所斤僉使李有協爲魚面萬戶康思憲爲廢茂山萬戶李時榮爲寅火堡萬戶金信行爲水原監牧官李鵬運爲羅州營將崔聖起爲慶熙將李烷爲公州營將尹孝儉爲統虞候李尙謙爲訓戒僉使張光都爲彌串僉使李光彬爲南村別將洪尙福爲鉢浦萬戶李克豐爲訓鍊僉正李宅懋爲訓鍊判官李章玉爲中樞都事徐翼淳爲都摠都事李榏爲五衛將李石求爲訓鍊正洪栒爲宣傳官朴東秀爲中樞都事黃仁煐爲全羅兵使柳相默爲宣傳官李東鉉姜熙文爲訓鍊主簿李潤春爲全羅右水使高厚鎭爲神光僉使權思漢爲都摠經歷金養和爲上土僉使洪理燮爲訓鍊副正李勉植許乘爲訓鍊主簿尹勉鎭申絅李達純南燦爲武兼李廷範爲部將金寅七爲守門將金志學爲部將同知單崔昌國僉知三單洪澣金宅礪權煥訓鍊主簿單李春蕃本院去官壯勇外營部將單兪漢宗僉知單朴宗柱訓鍊判官沈誾之趙元軾主簿咸敬行張喜喆安弘燁以上依定式減下大護軍宋煥箕金思穆護軍李益運副護軍尹光顔李翊模李肇源李祉永副司直嚴耆洪秀晩朴宗京副司果洪樂安申絢趙萬元副護軍李尙岳金聖和朴宗和尹芮基南正圭洪允復副司果尹序東趙得永沈達漢洪洪勉謙前營將趙金翰周李厚在今降禦侮降資事承傳僉知三單朴履煥沈益希田百寧護軍尹得孚金熙朝副護軍李斌朴挺玉金鎭鼎同知單金天肅僉知二單咸汝績許瑗副司果朴基成田遇聖副護軍李商采李琦鉉元毅鎭以鄭宅柱爲羽林將徐命國爲五衛將南志復爲宣傳官柳鎭曄爲忠淸中軍安舜命爲全羅中軍僉知單元最鎭副護軍李榏上護軍成德朝洪良浩副司直申禹相李萬榮姜世揆訓鍊判官白宗海中樞都事朴東秀相換以高道成柳東興爲加設訓鍊判官尹洽李東維白得采爲加設訓鍊主簿李成龍爲五衛將柳師倫爲加設訓鍊僉正宣傳官南志復都摠經歷柳得源相換黃海道兵馬水軍節度使單曺允大以林栽洙爲全羅右水使同知單崔聖起僉知二單徐英輔徐命國護軍徐有秉副護軍尹頤東李邦翼蔡述夏金就明朴奎淳洪繼善副司直兪岳柱黃基天大護軍徐秉德副司直洪樂游洪宅夏李廷鄭彦仁內乘洪理燮仍任事承傳以權思漢爲訓鍊副正田佐顯爲都摠經歷黃勉基爲都摠都事南志復爲訓鍊副正李存敬曺允兢爲宣傳官宋文珏崔啓鉉尹商大權思億爲武兼權徑爲部將趙祜重李喜述金弘澤朴鐄崔旭爲守門將宣傳官鄭宅休仍任事承傳自作權管單柳載南大護軍朴宗甲護軍閔台爀副司直趙錫晦姜世倫康聖翊都摠管李膺擧除授事承傳副護軍鄭日煥李榏副司果閔令儒副護軍李一曾梁周翊柳星鎭以崔夢嵒爲都摠管鄭大容金熙朝李泰漢爲副摠管安大進爲內禁將徐翼淳爲宣傳官安思烈爲忠淸兵虞候都摠經歷權思漢仍任事承傳副護軍沈象奎安原權管單趙祜重以權思漢爲宣傳官權翊林亨馥爲都摠經歷金𣕖許乘爲都摠都事李著明爲訓鍊主簿許㶏爲都摠都事權思漢爲訓鍊副正申絅張漢籌爲訓鍊主簿沈範祖爲武兼洪理燮爲訓鍊副正李勉植爲宣傳官洪命龍爲武兼
정조 22년
傳于李晩秀曰工曹參議前望單子入之
정조 22년
傳于李晩秀曰持平前望單子入之待下批牌招察任
정조 22년
工曹參議前望單子入之柳星鎭落點
정조 22년
持平前望單子入之鄭宗魯金若鍊落點
정조 22년
傳于李晩秀曰在外佐貳許遞前望單子入之待下批牌招察任
정조 22년
兵曹參議前望單子入之黃樟落點
정조 22년
工曹參議前望單子入之李壽咸落點
정조 22년
傳于李海愚曰玉堂前望單子入之待下批牌招推移入直
정조 22년
玉堂前望單子入之應敎鄭萬始副應敎尹序東枚理金羲淳副校理柳河源沈奎魯修撰高宅謙副修撰南履翼朴鍾淳落點
정조 22년
傳于李海愚曰新除授玉堂牌招察任
정조 22년
以司諫崔烜牌不進罷職傳旨傳于鄭東觀曰近來臺諫除非衆共知情病莫敢違牌而特敎之下無端坐違省峴察訪除授當日辭朝時任察訪聞已準瓜先付司果都政後收用
정조 22년
新豐府院君奉祀孫以後孫改書出
정조 22년
朴慶九拿處代以李毅遠爲事變假注書
정조 22년
以柳台佐朴慶九囚單子傳于鄭東觀曰付過放送
정조 22년
承旨前望單子入之鄭日煥落點
정조 22년
傳于李晩秀曰承旨房仍
정조 22년
李晩秀啓曰新除授承旨鄭日煥年限已過何以爲之敢稟傳曰許遞前望單子入之待下批與未肅拜承旨牌招先入侍後謝恩
정조 22년
傳于李晩秀曰兵曹參議前望單子入之待下批牌招
정조 22년
承旨前望單子入之李一曾落點
정조 22년
以承旨房望傳于李晩秀曰未肅拜承旨許遞今日政差待下批牌招察任
정조 22년
傳于李晩秀曰承旨房仍左承旨爲軍士房
정조 22년
以京畿監司李在學狀啓牛禁自是中外常行之法而各邑官庖每有冒犯近日更加探察今朔以後更無所犯交河官庖日以爲常全無顧畏各邑之常時犯禁雖難一一追究最甚處不可不先爲論勘交河郡守李聖龜爲先罷黜其罪狀令攸司稟處事傳于李晩秀曰其代今日政差出臨歲催科不可一刻曠官今政畿邑守令使之明日辭朝而交河倅則狀罷之故雖踏下未知此外有挾之類果無所犯乎前此未嘗以牛禁二字登諸絲綸而今旣狀聞有此提敎須以有助於懲他之人後勿饒貸事回諭
정조 22년
宣傳官權思漢書啓臣於昨日酉時量敬奉聖敎進往城內僻巷至貧無依薄着呼寒之類一一遍察後姓名年歲及貧窮形止後錄開列是白乎旀今日曉頭出往城外亦爲看審是白乎則如此貧寒之類不得逢見是白齊後北部幽角洞盲人盧時聃年六十一妻孔召史年五十六本以織屨爲業一自廢盲乞食爲命所着單薄是白齊良人李載麟年五十鰥居無子女上掩綿衫下着單袴至貧無依是白齊壯洞良人李興孫年二十五無妻無家單衫單袴不能掩身是白齊又書啓臣於昨日申時量敬奉聖敎進往城內各處詳察至貧無依薄着呼寒之類是白乎則東部景慕宮一契幼學李承濂年二十一而西平君玄孫也至貧且窮萬無生活云云是白遣二契幼學金和年五十六鰥居而所着甚薄間多絶火或得糧則使其子十九歲兒快男炊飯云云是白乎則其爲情狀可矜是白遣中部布廛兵門四街里契良人金有福年四十二鰥居而所着單衫單袴盡弊不能掩身是白遣曉出崇禮門外各處遍察是白乎則西部里門內蓮芝坊契良人金都可頭伊年三十四鰥居而所着懸鶉百結且無家室借宿隣家云云是白遣西部龍山坊桃花洞契良人林成興年四十妻高召史年四十五草屋一間幾至頹壓所着則弊破不能掩身是白遣西部龍山契良人林得春年六十五至貧無依無妻無家借宿於隣家是白遣西部東幕上契良人崔順尙年五十九無妻無家所着懸鶉百結是白遣中契金丁允年四十七無妻無家所着盡弊不能掩體是白齊傳曰若此而可以得百里乎極爲可駭更爲竭誠推尋限明日申時與此書啓昨日書啓粘連來納又書啓臣於昨日申時敬奉聖敎進往城內各處遍察是白乎則南部倭關洞契良人崔廷燁年五十三妻金召史年三十八所着懸鶉百結不能掩身是白遣曉出惠化門外各處遍察是白乎則薄着呼寒之類不得逢見是白齊判付盧時聃孔召史李載麟金和金有福金都可頭伊林得春林成興高召史崔順尙金丁允崔廷燁金召史各米伍斗木壹疋賑恤廳
정조 22년
兵曹啓目全羅兵使黃仁煐除朝辭赴任之意該道監司兵使處行移何如判付啓依允爲旀所佩密符仍佩赴任爲有矣諭書兺令政院成出有旨同爲下送爲良如敎
정조 22년
禁府啓目粘連向前罪人李汝節亦謹依判付發遣府郞問于時原任大臣則判中樞府事蔡濟恭以爲李汝節事廷議之以爲罔赦臺啓之以爲償命俱出於重人命嚴國法之意臣豈有異見而第自有汝節以來竊怪其曾宰北邑以治最一道聞於京師忽於南邑化爲殘忍酷毒之人其故何也屢逢嶺外儒武及昌原傍近邑守宰遞歸者詳探其事實則皆曰或因公幹而治之者或鉤死罪而報巡營施法杖者畢竟致斃未必非汝節數厄之致也其言大抵皆然臣亦疑信者其半今見其王府供辭所對者與臣前所聞無甚異同然罪人自明之辭亦何可一一準信乎但念虞舜之爲治怙終賊刑怙者有所恃之謂也汝節卽遐鄕無勢武弁渠有何恃則以賊刑斷之者或涉非其本情天地之德施以好生無所不可而臺閣之論旣嚴且峻臣何敢別立異議乎伏惟上裁云左議政李秉模以爲臣之前此獻議輒致傅生者以其因公之跡著在査案法當貸死而從以償命則欲嚴其法而法反不嚴也今於俯詢之下雖欲濯去舊見更貢新議終不得其說而臺啓體重伏惟上裁云李汝節之濫殺人命若是夥然論其罪犯死不足惜而參互道査及渠之前後供辭其所施刑施杖或因公幹或因營題而旣無挾私之跡俱是因病而死云則囚供雖不可信道啓亦足憑據償命一款恐難更議大臣獻議亦皆傅生當以次律論斷而臺啓體重臣府不敢擅便上裁何如判付啓旣云報營似非擅殺欲議減律亦經遠配相當律名詳考照勘爲良如敎
정조 22년
李益運以壯勇營言啓曰右司把摠李禹鉉今日政除拜永興府使矣領軍之任不可數遞今姑仍任何如傳曰允
정조 22년
李益運以御營廳言啓曰本廳別將李潤國身病甚重勢難察任改差何如傳曰允
정조 22년
鄭東觀以義禁府言啓曰今十二月初二日右議政沈煥之所啓內朝官或儒士中有老親而無他兄弟者如以輕罪被配已有年所情理可矜者宜施曠蕩之典事批旨內令該府該曹親年已至歸養而未及呈狀者雖未滿限衆所共知切可矜者使之草記可也事命下故取考配案抄出輕罪被配之人招致各其戶奴親年之幾許兄弟之有無使之受納單子亦捧侤音則全羅道興陽呂島絶島定配罪人崔尙耆甥姪韓大弘家婢夫柳得現納尙耆母年七十他無兄弟之單子及尙耆子命說親書的實之侤音故至入草記旣承放送之命已爲行會矣卽者命說忽然呈狀內以爲得聞老父蒙宥之報問其得放之由於異姓四寸韓大弘家則韓哥婢夫柳得誤納單子有此蒙放之擧云旣無老親而冒以親年入於放秩事極驚惶玆敢據實仰訴云今番疎放之命寔出孝理之政彼命說雖甚巧惡旣是朝官之子則宜知國法之至嚴事體之莫重而全無嚴畏惟事欺隱手自書單替使柳得現納至登草記混蒙疎放之恩旣放之後稱以柳得之誤告乃反呈狀自首欲免其罪者究厥情狀誠極奸譎竝與來納之柳得移送秋曹照法重繩崔尙耆仍前罪目依前配所發遣府羅將所到處執捉發配所何如傳曰允其時判堂施以不敍之典可也
정조 22년
判義禁趙尙鎭疏曰伏以臣性本庸愚跡且臲𡰈學術才諝俱乏稱道特一侗騃譾劣無所肖似之姿耳雖冗官庶僚自知無當而何幸遭逢聖明偏蒙終始拂拭自六品而躋貳宰由外藩而陞上卿匪分寵擢皆出特簡反覆自量莫省所由惟我聖上天地父母於臣而猶未悉其長短本末察臣孤立憐臣衆棄苟以八座峻秩榮臣一身而司寇宗伯屢試蔑效感旣罔極愧益無此循墻之忱莫伸負乘之懼愈切徒以義分是怵未敢巽避益堅節次推遷分外冥升若固有之人將謂何每一循省中夜泣涕不意今者判金吾新命又何爲而至哉從前陞擢罔非濫恩而惟玆一品崇秩王府長席實是萬萬夢想之外決非鹵莽蔑劣百無寸能之臣所可濫竽者殿下縱或謬知而授之賤臣何敢僭分而居之況今淸朝群彦素積望譽者非乏其人何取於臣而苟然加之以不虞之寵匪常之命也耶百爾思之惶懍靡措言論之地未及駁正而涯分之踰必有殃咎倖恩冒當臣實不敢且念臣本無食名氏之德席閥閱之勢素門平進榮寵已極數年之間拔擢太驟實非螻蟻賤品冒沒堪當者則雖知則哲之明諒臣身之墻壁靡倚寸腸無他有此不顧衆嗤年除歲遷而朝廷之以臣苟擬不少難愼尤是料外其所玷名器而辱聖簡當如何哉神精怳惚五內失守惟有感淚惶汗罔知措躬之所也且臣素患痼疾遇寒闖發之際聞命驚惶外栗中悸誠恐過溢之災更添一病而天牌荐臨承膺無路玆敢猥入文字冒死仰籲於黈纊之聽伏乞聖慈察臣言之非出飾讓哀臣疾之過分傷生俯循血懇亟收新命仍治臣違傲之罪以重公器以安微分不勝幸甚臣無任云云答曰省疏具悉卿其勿辭行公
정조 22년
黃海監司曺允大疏曰伏以臣苫瑰餘喘頑然苟活幸荷收錄之恩獲備承宣之列仰瞻耿光俯承玉音天語溫粹寵光偏隆殆若慈父之於稚子臣感極而涕若夢非眞從玆以往雖退塡丘壑更無所恨不自意海臬新命忽下於昵侍之際臣惝怳感激莫省攸措催促屢下逃遁不得退自筵席秪肅恩命而第臣年前所遭有非尋常官師之比許多搆捏已經聖鑑之俯燭臣不必更事覶縷而第其浿州沁都事臚列卽爲臣見職難冒之端其所爲說謂之以鄙瑣斥之以貪吝多少措語無非醜詆畢竟緘問之後雖歸風傳之科在臣汙衊無復餘地廟堂回啓亦以風傳之無所執證爲說而第以禮使之難强仍請藩任之姑解則揆以自靖之義固無前後之異豈可以歲月之稍久恩命之改易有所自恕揚揚冒赴也哉且況本道營造之工轉運之役諸般事務至繁且重苟使才猷通鍊踐歷素多者當之猶且逡巡却步而如臣儱侗百無一能其何能措置得宜以對揚明命之萬一也臣之才具旣多不逮情地尤極難安雖伏承勿復控辭之數而反復思量承膺無路敢陳短章仰瀆宸嚴伏乞聖慈諒臣情之非出飾讓念臣才之難責剸理曲垂全保亟賜鐫改以安私分以重藩寄千萬幸甚臣無任云云答曰省疏具悉其時行査已爲昭晳卿其勿辭明日辭朝
정조 22년
大司諫韓用龜掌令朴吉源啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪靳之典斗恭親屬應坐之類一依适雲例擧行英材斗恒及親賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答兩司曰不允
정조 22년
掌令朴吉源啓曰請崔進吉依律處斷措辭見上請還寢金甲島定配罪人成德雨放送之命措辭見上新除授大司憲李城輔時在京畿驪州地持平姜世綸時在慶尙道尙州地持平康聖翊時在全羅道濟州地司諫院獻納趙錫晦時在慶尙道安東地請斯速乘馹上來事下諭答曰不允在外臺諫山林外許遞
정조 22년
戊午十二月十九日辰時上御便殿都目政事入侍時行都承旨李晩秀行左承旨曺允大行右承旨申耆左副承旨李海愚右副承旨鄭東觀同副承旨沈象奎記事官金啓溫假注書李弘謙李允謙記注官金景煥承膺祚吏曹判書金文淳參判李敬一參議任希存正郞李弘達沈普永李東萬佐郞曺錫中黃基天兵曹判書李時秀參判柳誼參知蔡弘遠正郞李海淸李勉昇佐郞趙台榮申淑夫宗仁金處巖以次進伏訖命書榻敎曰在外臺諫南臺外許遞又命書榻敎曰在外摠管許遞敎文淳曰卿聞海伯事耶甚爲慘惻矣文淳曰臣亦俄於閤外得聞矣上曰海俗本甚獷悍而又當火餘營樣必不成說當以有氣力者差送未知誰可爲者文淳曰以臣所見無如左承旨曺允大矣上曰好矣文淳曰黃海監司今當差出而擬望之人乏少承旨竝擬何如上曰依爲之出擧條敎文淳曰日前以文任通望事有所下敎而重臣丁範祖地處則九代瀛選文學則送入湖堂而至今不得爲文任誠可惜也今政簡通於前文衡以爲通望之地可也時秀曰五衛將元㝡鎭老病未肅拜改差何如上曰依爲之出擧條時秀曰新除授全羅右水使李潤春以其親年七十五歲呈狀乞遞親年旣如是則法不當强令赴任改差何如上曰依爲之出擧條命書榻敎曰在外持平許遞今日政差出又命書榻敎曰交河郡守勿拘相避以道內守令中擬入待下批除朝辭赴任又命書榻敎曰郭山郡守咸正禧砥平縣監吳鎭奎相換又命書榻敎曰卿宰罷散及侍從堂上堂下違牌坐罷人員竝敍用又命書榻敎曰黃海監司一兩日內辭朝命少退少頃旋入進伏命書傳敎曰每政持諭輒曰忠臣子孫錄用未免紙上空言今政則兩銓對揚曺文忠家出道伯林忠愍家出閫帥黃忠烈家出都正尹忠憲後孫拔例陞除故使南忠壯後孫超除百里圃隱之孫直除堂上窠府使三世孝子八紅門家李重溫爲筮仕至于秩卑之李漢斗以忠武家庶孫爲忠武初除之鉢浦鎭將言足聽聞名亦副實因此思之贈參判鄭運與忠武伯仲之功而其後孫鄭赫近始奬授仕至邊地三營中別將作窠特擬而履歷視防禦事分付圃隱奉祀孫之陞堂上爲鄰邑之倅豈不稀貴到任日崧陽書院遣官致祭事分付又命書傳敎曰前知中樞府事李膺擧關西寧邊人也一故相爲道伯薦似一故相爲邑倅稱奏其人槪可知且況一門三忠其年又過八十特除知事之後至今在世云惜乎老矣以其超異之飭躬更難收用而適閱道臣修啓之案其先三忠中故學生令達立慬在於戊午其在念其家錄其人之道不可無示意之擧摠管見窠除授固知飭力之難於登程第以乘馹上來之意令政院下諭如難致力道臣狀聞又命書傳敎曰鳳山郡守尹光顔以舊筵抄啓御定冊子承命校正訖工之前勢難出外本職改差明日差代又命書榻敎曰宣傳官南志復經歷中相換又命書榻敎曰新除授全羅水使明日辭朝又命書榻敎曰三陟府使朴孝成甲山府使趙岐梁山郡守沈興永渭原郡守李文道相換晩秀曰序陞法例甚嚴而尙瑞副直長望筒換次誤擬事極不審當該銓官推考原望筒勿施使之更爲擬入何如上曰依爲之出擧條文淳曰新除授甲山府使朴孝成以其父母之年俱過八十呈狀乞遞法不當强令赴任改差何如上曰畿邑堂上窠守令中相換可也出擧條仍命書榻敎曰甲山府使朴孝成北靑府使宋翼孝相換又命書榻敎曰德源府使金禮欽洪原縣監李明淵相煥明淵除朝辭赴任而新除授洪原縣監亦令明日辭朝又命書榻敎曰今聞兵判言虞候尹相積仕云察訪中作窠差送仍用虞候履歷晩秀曰新除授畿邑守令明日辭朝事命下矣富平府使徐有升時在寧遠任所何以爲之乎上曰改差待後窠調用寧遠係是積弊難治之邑各別拔例擇差可也出擧條命書榻敎曰近聞北道蔭仕之類積仕滿瓜皆無故作散下去云諸人豈皆不合於作宰而然乎其在柔遠恢公之道不可一任其齎菀今政則北道蔭仕者觀優劣必試百里事分付銓曹又命書榻敎曰富平府使以畿內守令中勿拘朔數擬入待下批除辭朝赴任命書傳敎曰同副承旨許遞前望單子待下批牌招察任又命書榻敎曰訓鍊副正權思漢都摠經歷仍任其代更爲擬入又命書榻敎曰西南準瓜守令之代皆令當日辭朝給馬下送又命書榻敎曰大興郡守安思烈兵虞候擬入又命書榻敎曰在外承旨許遞前望單子入之待下批牌招察任又命書榻敎曰都政除拜守令明日待令東觀曰時囚議處之命已至多日而判義禁趙尙鎭牌招不進無以擧行事甚未安更爲牌招何如上曰依爲之出擧條命書榻敎曰今聞南海新倅今年年限云他邑相換南海縣令使之除辭朝赴任命書榻敎曰三南邊將雖異於守令亦爲管下鎭民皆令明日辭朝上曰下直守令察訪寧陵參奉入侍出榻敎弘謙承命出傳與三陟府使趙岐仁川府使徐直修漣川縣監李聖濂加平郡守李惟銓海南縣監洪大淵省峴察訪崔烜寧陵參奉張瀚偕入進伏訖岐等以次奏職姓名上曰履歷奏之岐曰守令子只經价川郡守矣敎直修曰曾經幾邑直修曰已經鴻山陽智龍仁公州金川嘉山等邑矣命大淵擧顔仍敎曰爾與默淵爲兄弟矣晩秀曰洪大淵卽默淵之兄矣敎烜曰爾年幾何烜曰年今六十七矣上曰爾其下去後如有驛弊疏陳可也仍命守令先退又命張瀚擧顔仍敎曰聖后誕辰汝能記知耶瀚曰知之矣上曰卽往入直本陵齋所也命先退敎文淳曰三南則災邑難付初手畿內郡守窠中以縣監陞擬而其代以初倅窠擬入可也文淳曰畿邑守令歷歷數之姑無變通之窠矣上曰全羅兵使與水使諭書持入安寶賤臣承命持入命尙瑞院官員卽爲安寶尙瑞直長李厚延曰諭書末端年月不爲塡書故不敢安寶矣命書傳敎曰如渠等參下微官敢於榻前據理擧職兩日安寶時見之皆甚精詳當試百里尙瑞院官員李厚延金相任勿拘六朔此後待守令窠差遣注書錯授諭書豈不愧甚於寶郞乎當該注書爲先推考全羅水使林載洙諭書誤書以卿字命書榻敎曰當該事變注書拿處當該實注書拿處又命書榻敎永興府使趙𡹘改差上曰都政姑罷明日爲之出榻敎時秀曰明日卽文臣朔試射日次而望闕禮相値何以爲之乎上曰置之可也出擧條命書傳敎曰今又夜漏向深都政未畢而次對旣命爲之當於都政後引接皆令明日差晩後來會又命書榻敎曰臨歲召見卽計功考績之意各司久任郞廳明日待令敎文淳曰今番都政之至於三日之遷就正如武王之樂遲遲又久其氣像之舒閑亦可謂美事而究其本意則蓋欲無一人遺珠之歎也然而尙無一人復職是豈成說乎仍敎時秀曰時仕人區處以各道中軍作窠遷轉而其代以落仕㝡久秩中年老者擬入也耆曰玉堂上下番俱空事甚未安今日政新除授玉堂竝待下批牌招以爲推移入直之地何如上曰依爲之出擧條上曰各司久任郞明日望闕禮習儀罷後待令事預爲知委可也仍命權退諸臣以次退出
정조 22년
行都承旨韓晩裕坐行左承旨李益運坐行右承旨申耆坐直左副承旨任希存坐右副承旨李海愚坐同副承旨閔昌爀坐直注書柳台佐病金啓溫病假注書李弘謙仕李允謙仕直事變假注書李毅遠仕
정조 22년
藥房提調鄭民始右副承旨閔昌爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝仰稟答曰知道慈殿慈宮氣候一樣卿等不必入待
정조 22년
都政吏批以康晉成爲活人別提李燮韓致海爲典籍鄭時善爲社稷令李亨保爲活人別提裵泰度爲內贍主簿張至近爲引儀鄭履運爲典籍尹東壽爲監察兵曹參議蔡弘遠參知李肇源以李光顯爲光陵參奉申爲敬陵參奉朴尙榮爲永禧殿參奉任弘常爲靖陵參奉沈能百爲北部都事權國衡爲典籍洪樂佑爲禮賓主簿洪重起爲瓦署別提姜世靖爲司饔主簿金匡國爲慶尙都事以上落仕最久人收用事承傳以朴新顯爲定陵參奉李普儉爲昭寧園守奉官李惟采爲順康園守奉官李命翼爲假引儀李羲甲爲直講申完爲典籍張至冕爲右通禮西學訓導單金就强兼養賢庫直長單李昌瑞以蔡弘遠爲吏曹參議李潤慶爲永興府使李得駿爲鳳山郡守
정조 22년
兵批以李勉植爲內乘沈爲訓鍊主簿申絅爲宣傳官金復淳爲守門將諸景彧爲訓鍊主簿副護軍李潤春以柳英遠爲武兼李潤九爲守門將權管秩嗭洞鄭啓運乾原崔碩崙於汀灘蔡箕祥大坡兒李昌蕃以黃樟爲僉知尹心輝爲中樞經歷金應瑞爲訓鍊主簿李秉天爲武兼兪碩柱爲尙州營將崔柱星爲訓鍊判官尹孝達爲訓鍊主簿副護軍金翰東副司直金若鍊沈能燮僉知單趙𡹘以姜廷一爲五衛將朴良新爲忠壯將南弼壽爲武兼白宗海爲慶尙中軍李秉訥爲黃海中軍成弘規爲寧城僉使以鄭惟寬爲訓鍊主簿許濈爲武兼訓鍊主簿安泌中樞都事柳聖台守門將李元煜以上陞實事承傳副司果李景愚
정조 22년
李海愚啓曰各司久任郞廳備邊郞金商岳李熙章金錫衡李乘運李彬金𣕖李耆明戶曹正郞權襈金基豐兵曹正郞李海淸李勉昇刑曹正郞韓復衍漢城府主簿柳秉均宣惠廳郞廳洪述祖徐簡修宋持敬李翊永掌樂院主簿徐興輔訓鍊都監從事官李魯春申大有把摠李煥禁衛營從事官李羲甲洪理燮司僕寺僉正宋煥章主簿南麟耇軍資監奉事徐有敎廣興倉直長吳琰依下敎來待矣傳曰入侍
정조 22년
備忘記黃海監司曺允大下直長弓一張長箭一部賜給全羅右水使林栽洙三陟都護府使趙岐釜山僉使申思益下直各長弓一張長箭一部片箭一部筒兒一箇賜給
정조 22년
以漢城判尹望筒傳于閔昌爀曰前望單子入之
정조 22년
漢城判尹前望單子入之金文淳落點
정조 22년
兵曹參議前望單子入之任希存落點
정조 22년
吏曹判書前望單子入之金華鎭落點
정조 22년
傳于閔昌爀曰政官牌招開政
정조 22년
傳于李海愚曰新判書命牌同參政事
정조 22년
傳于閔昌爀曰都承旨同副承旨許遞前望單子入之待下批牌招察任
정조 22년
承旨前望單子入之韓晩裕任希存落點
정조 22년
閔昌爀啓曰校理金履載時在慶尙道淸道地修撰高宅謙時在全羅道昌平地經筵入番事緊竝斯速乘馹上來事下諭何如傳曰允
정조 22년
以副校理尹序東修撰趙得永牌不進罷職傳旨傳于閔昌爀曰只推
정조 22년
以濟州牧使曺命楫狀啓薦新乳柑不得如例封進惶恐待罪事傳于韓晩裕曰勿待罪事回諭
정조 22년
有政吏批行判書金華鎭牌不進參判李敬一進參議蔡弘遠進右副承旨李海愚進以李敬參爲持平兪漢寧爲兵曹參議金祖淳爲參知大司成單李晩秀吏曹正郞金熙華佐郞曺錫中減下
정조 22년
兵批判書李時秀受由參判柳誼入直進參議參知未差行右承旨申耆進僉知單趙𡹘大護軍洪周萬副護軍李肇源尹光顔鄭東觀副司直鄭澣以上竝單付
정조 22년
申耆以摠戎廳言啓曰本廳中軍李潤慶今日都政永興府使遷轉而旋卽除拜副摠管矣本廳中軍仍任使之察任何如傳曰允
정조 22년
以永興府使望筒傳于閔昌爀曰政望書入太遲滯致煩酬應吏曹參判李敬一永興府使除授當日辭朝參政銓官推考
정조 22년
兵曹口傳政事以李熙章爲宣傳官宣傳官單金商岳副司果曺錫中
정조 22년
申耆以都摠府言啓曰今日入直內三廳武兼禁軍及軍兵等當爲中日習射而正朝望闕禮相値不得爲之之敢啓傳曰知道
정조 22년
韓晩裕以內醫院都提調提調意啓曰漣川縣監洪勉謙令該曹口傳付軍職事命下矣依例還屬本院何如傳曰允
정조 22년
李海愚以禮曹言啓曰卽伏見濟州牧使曺命楫狀啓則今十二月令宗廟薦新洞庭橘依例封進而乳柑則僅爲三十四箇故謹依已例都封上送以爲稟旨進獻事爲辭矣宗廟薦新洞庭橘當日薦進而宗廟景慕宮薦新乳柑則在前如此之時有減數薦獻之例今亦依前例一體薦進何如傳曰允
정조 22년
申耆以備邊司言啓曰本司武郞廳李彬宣傳官前仕通計已滿十五朔依例六品遷轉事捧承傳施行何如傳曰允
정조 22년
申耆以備邊司言啓曰廣州留守洪檍還任與否草記事奉承筵敎矣該留守纔已發行云故敢啓傳曰知道
정조 22년
任希存以賑恤廳言啓曰宣傳官權思漢各部貧寒之類書啓判付內各米五斗木一疋分給事啓下矣依判下盧時聃孔召史李載麟李興孫金和金有福金都可頭伊林得春林成興高召史崔順尙金丁允崔廷燁金召史等處各米五斗木一疋式合米四石十斗木十四疋分給之意敢啓傳曰知道
정조 22년
禁府啓目三涉前府使尹㬘江陵前府使兪漢謨高城前郡守柳範休等原情云云傳旨內辭緣泛稱遲晩兪漢謨段所當請刑是白乎矣曾經侍從勿爲請刑載在大典通編議處爲白乎旀尹㬘柳範休等段刑推得情何如判付啓兪漢謨段似無所犯身爲法從之臣旣無蠲給減除之可言則不可白放依罷職諸囚例勘放爲旀柳範休段洪樂舜已減之後更減云爾則勘罪非所可論放送使之待城門開還官爲旀尹㬘段所供似然而與兪漢謨之法從柳範休之別異差間以不應爲公罪區別功議勘放後草記爲良如敎又照目江界府充軍罪人李汝節段杖一百收贖告身盡行追奪永不敍用私罪啓奉敎依允
정조 22년
申耆以義禁府言啓曰時囚罪人李汝節杖一百收贖告身盡行追奪永不敍用照律公事判付內依允事命下矣李汝節放送而前因特敎充定平安道江界府馬馬海土兵係是軍伍令兵曹稟處何如傳曰允
정조 22년
申耆以義禁府言啓曰時囚罪人尹㬘兪漢謨柳範休等原情公事判付內兪漢謨似無所犯身爲法從之臣旣無蠲給減除之可言則不可白放依罷職諸囚例勘放柳範休洪樂舜已減之後更減云爾則勘罪非所可論放送使之待城門開還官尹㬘所供似然而與兪漢謨之法從柳範休之別異差間以不應爲公罪區別功議勘放後草記事命下矣柳範休卽爲放送使之待城門開還官兪漢謨依已勘之李鎭復等例罷職放送尹㬘以不應爲事理重公律杖八十收贖而其十一代祖師路佐翼功臣云功減一等杖七十以公罪收贖放送而前因他罪勿限年定配於平安道順安縣仍前罪目依例發遣府羅將還發配所之意敢啓傳曰知道尹㬘前犯未能詳記而還發似過矣收贖放送可也
정조 22년
備遞司啓目靈巖郡守宋文述上疏査陳事段前已覆啓今亦依此施行而使該倅預知此意先自盡職以爲他邑視效之地爲白乎旀漕倉斛子較正事段嚴飭諸道各別申禁爲白乎旀陞戶變通事段自本司逐一考察務令停當期有實效何如判付啓諸條所陳其言豈曰不是卽他倅已盡之說行會諸道徒近褻瀆更待諸疏畢到爲良如敎又啓目成歡察訪姜世膺上疏濫騎嚴禁事段更成節目徒傷事面先自察訪恪遵成憲一切不掩俾知朝家德意本自如此事嚴飭分付爲白乎旀驛屬投良事段令道臣嚴飭列邑驛屬之混充軍役者一一査頉爲白乎旀復戶還給位土減稅事段依疏辭施行之意分付爲白乎旀位田還屬事段關問本道査實報來後決處之意一體分付何如判付啓依允爲旀近來郵官不爲直狀啓之故濫騎之弊朝官之外營屬亦然爲先自渠驛直狀啓若或因循當卽其地定配以爲不職者之戒此意諸道竝以分付而如是嚴飭之後諸道郵官直狀啓處又復因循者亦當同律施行一體嚴飭爲良如敎又啓目林川郡守尹持範上疏湖西舟師事事關戎政有不敢容易議到姑待統帥論報更爲關問諸道爛熳商確從後稟處爲白乎旀田政事分付道臣稍待年豐抄出可行無疑之守令定以今年幾邑明年幾邑要於三數年內次第峻事期於經界稍正民弊漸祛爲白乎旀土耕事陳田加起之三年後始爲收稅自有成憲至於元田降等有年來嶺南已施之例姑未知成效如何更俟數年明知其驗然後通同諸道一體施行爲白乎旀設置堤堰事惟在道臣邑倅之恪勤奉行而已不當更關煩飭是白乎旀環江浦落事今若一變其規則豪右之見失藉曰抑强之政寡弱之見奪恐啓繁訟之階若有的然之立效而終不如舊法之可久疏辭今姑置之倂令依法典施行之意分付何如判付啓依允爲旀戰船通用漕船事湖南則雖難盡爲議到其他輪用與全用間節當決意行之今雖百詰帥臣十叩道伯所以指一裁處者廟堂也廟堂執兩端不能用其中則怠麽歲月司以出場乎今筵欲爲下敎而適値晩暮姑置之是置所謂統營新帥旣非諸葛與忠武更爲論報其說未必新奇做事持重雖好拕久所以僨事今此回啓反不若直請勿施之爲省煩人才則尙於一二十年可責堂上三品以上才局船材則一二百年內難覓蒙衝巨艦等項材具於是乎朝家行將替行有司之事別下十行爲計勞逸去去倒置治效日覺漠然豈不愧甚憫甚卿等食君之祿衣君之衣穀腹絲身榮寵備至蕞爾一倅上疏回啓致煩飭敎乃欲和泥帶水雖非獨卿等之罪先從回啓堂上當有處分卿等爲先從重推考以爲貶俗矯時之一助爲良如敎
정조 22년
廣州留守洪檍疏曰伏以臣屢暴乞身之懇未蒙矜許之恩及荷拂拭之隆寵濫叨保障之重任以臣癃痼之病昏耗之精實無一分堪承之望而筵席陳籲恩敎益隆怵畏義分不敢更爲辭遜之計仍因蹲冒已至一朞有餘矣專無猷爲便作養痾之所徒竊厚廩尤切素餐之愧居常憂懼凜凜有朝夕僨敗之慮獨荷我聖上曲庇之眷護至今倖免大何秋冬以來重患泄痢屢經寒感元氣積敗神精日爍冷癖橫亘於胸腹頑痰牽疼於腰脇脚力痿軟行步艱澁風眩所暈動作輒仆視聽昏憒言語顚錯終日迷霿如墮煙霧尋常云爲十忘八九許多事務每有積滯之患時急擧行未免緩忽之歎至若本府公都會係是國試宜不愆期而床笫昏涔遽及窮冬近日諸症一倍陡劇此歲設場非所可論緣臣賤疾使逐年應行之課試因以廢却則非徒私心之憫蹙罔措其在國體亦豈不未安乎且況留營重務不宜瘝曠災年民事政急接濟而以目下垂盡之狀時月內作氣視事斷無其望臣固知此時丐免之萬萬惶悚而左右思量萬不獲已擔舁私次玆敢疾聲呼籲於天地父母之前伏乞聖慈俯垂矜憐將臣職名亟許鐫免俾營務不至曠廢殘喘得以保全不勝萬幸臣無任云云答曰省疏具悉疏辭下廟堂稟處
정조 22년
副校理柳河源疏曰伏以臣賦性迷蠢見識淺短年前駭妄之擧自犯罔赦之科斧鉞嚴誅固自難逭而嶺海薄譴雖出天地曰生之仁炎荒訟愆寧有脩門重入之望曾未幾何善地量移旣出曲保以至前夏宥釋之敎特軫復起爲人之路妄謬之擧歸之微眚蕩滌之典殆若薄罷旋敍者然臣罪臣自知之聖恩胡至此極臣誠驚惶感泣不知措躬之所也歸及于父母之國歷抵城南之廬癃病老母思子成病二載沈淹遙聞臣聲不恤肢體之顚仄跳手外庭把執臣手泣涕成血當此之時瞻望雲闕百拜攢祝之情當復如何從今以後母子相守志願已足榮途一念付之灰冷前秋玉署恩除實出夢想之外在臣分義固當竭蹶趨承少伸戀結之忱而第臣愆殃雖悔莫追縮伏自靖庶贖萬分之一故再違天牌未敢抗顔而冒進大度包容俾伸私願歌恩詠澤又復經年不意今者館職之前望特除又下於無似之賤臣悚蹙猶復如前更事違傲其亦窮且慼矣且臣老母素患風痰之症越添於冬候不一之際頭眩臂疼委頓床席衣紐之結粥飮之匙亦須於人加以衰齡情弱屢經悲慼將護無人臣獨在傍有所槃旋起動則急以手挽曰何遽出外者數矣臣之情事實無須臾離捨玆敢冒陳短章仰籲私情伏乞聖慈特鐫臣職以便救護仍治臣罪俾安私分千萬幸甚臣無任云云省疏具悉爾其勿辭救護
정조 22년
安東府使朴宗來疏曰臣本以空侗之資濫叨字牧之任待罪玆邑今已四閱月矣上之不能副分憂之責下之不能救切民之瘼徒費廩俸一味尸素居常愧懼若隕淵谷臣旣受命爲玆土之吏則凡係玆土邑弊之一有未蘇民隱之一有未達皆臣之責也雖微殿下之命臣臣固當畢陳於前況伏見初秋傳敎之頒下者侍從之時爲邑倅者許令陳疏以陳弊瘼廈氈穆淸之中念念在民詢及於芻蕘之賤而不惟詢之固將擇之此帝王之盛節也夫身爲守土之臣得奉咫尺之書以盡其所欲言而使逖矣千里如在於階庭之近則此臣子之至幸也大願也臣適當此會苟有絲毫之見敢不殫竭底蘊以效一日之責哉本邑年事之歉荒比諸昨年尤有甚焉目下急務惟荒政是已幸蒙我聖上推若保之念軫紓力之道代捧之令先於開倉停退之恩徧及歉邑俵災則或慮其白徵舊還則特許其仍停凡小民之蘄望而不敢言守臣之思慮而未及請者殿下無不先之矣譬如上天兆生物之機慈母探赤子之欲雨露風暘以時之燥濕飢飽以適之德音所曁流澤所覃嶠以南數千百里夫婦髫白莫不歡祝蹈舞而忘其爲災歲焉於是乎臣之邑乃無一事可以藉手而仰塞明旨者若其邑中流來之弊則不無一二可言蓋邑之大務厥有三政曰還政也軍政也田政也民邑之千弊萬瘼莫不由於三政之受病苟欲矯救其受病之源除非從頭理會則不可常平社倉之制猝難行矣夏官府兵之規猝難復矣井田溝洫之法猝難講矣空言雖美而不可施諸行事則臣不敢言也至於小小變通之營邑所得以專者臣又不及言也惟其弊非難醫而事有所關不可以自下擅便者乃臣之所當言也本府元還爲三萬四千餘石而太爲一萬四千餘石田農之中太農較少各穀之中太還獨多以較少之農辦獨多之納雖在常年每當秋捧之時民間艱納專在於此況如今年之歉本邑準捧其勢尤難故凡論此邑之還弊者必以是爲第一件今若限三千石移送於太還不足邑而如以移轉爲難則一依詳定作錢移送於所受邑則非但積久之弊一朝永祛實爲目前還民莫大之惠以所受邑言之以此詳定之價來秋一包足可辦備在彼旣無所害在此大有所益其於裒多益寡之政實爲兩便此是還政之不可不變通者也本府軍摠束伍爲一千七百餘名馬兵爲二百四名臣於聚點時見其軍容太不成樣其中馬兵尤爲寒心人多傭雇馬盡玄黃衣裝不備器械全闕不知馳驟之道何論擊刺之能名雖馬軍其實則不如步卒蓋馬匹責立實爲最苦之役故人皆厭避其所充定者皆是貧殘無依之類雖欲責以立馬習藝而其道誠末由也本邑旣如此則所管十四邑亦可推知今若減其元數一依北道親騎衛例改其名色使得齒於將校別選將校子支中不犯軍役而家勢稍裕武藝稍通者使充其額又定節目旗牌哨官等任必於此選中取才或循次而差出以爲千別將階梯而非此路則莫可爲軍任若其出身之道自有馬兵都試亦宜稍廣其額使有才者得售其才時存馬兵則竝汰作保人一人各備兩保俾作資裝如此定制莫或撓改則軍容自有改觀之效緩急必有藉力之道矣若曰一營之制兵難遽減云爾則元額中折半則除作新抄折半則仍置舊軍舊軍雖不可用新抄猶可足恃與其全數留無用之兵不若折半作足恃之軍此其軍政之不可不變通者也本府量案之成在於二去庚子中間八十餘年之間川徙谷夷田形屢變舊沃今蕪陳起無常疆界不正賦役不均或有不知田庫而納稅者或有依舊起耕而漏稅者每當春農之前民訴還至雖令隨訴量給而案旣不詳量亦難遍只從目前而彌縫不能繩下之端的民以爲病厥惟久矣改量之請非今斯今只緣事係重大非可遽然擅行故因循至今況當荐歉之餘尤不宜擧論此事若限以數年稍待豐熟而其所經營設始之道自今預先料理待限卽行俾無臨時倉卒之患別選明恕之吏心計之佐斷然使之通一邑擧行則經界旣正民解倒懸之急矣此其田政之不可不變通者也凡此條陳雖有緩急緊漫之不同而要之皆爲民隱邑瘼則一也一事若蒙施行則民受一分之益二事若蒙施行則民受二分之益此臣所以不避煩瀆仰請變通者也臣才疎識闇昧於物情草草數事不足以對揚休命伏地戰恧靡所容措伏乞聖明亟加採納不以人而廢言焉臣無任云云省疏具悉還弊事問于道臣從長措處狀聞事令政院下諭軍制事令兵判問于諸營將臣的確草記稟處田政事豈讓他倅年豐則斯可爲之
정조 22년
前監察李宇炯疏曰伏以臣伏見建丑前一日未正所下綸音臣竊仰我聖上協土運之方旺飭農政之豫具丹綸十行詞旨懇至若可以想見農民勤勞之狀而其所以相土宜利農器者專以興水功爲本歷論古今所嘗盡力乎溝洫者段段委曲字字切實末乃布告中外咸須聽悉有能通曉農理少裨民事者以章以簿俾各陳已見凡我大小臣工孰不欽歎顒望有以知丙枕咨諏之盛意出於尋常萬萬也臣鹵莽賤品無他技能生長農家習聞農談則縱未效樊須之學稼而亦可謂士而農也但其老農應行之法備於諸家之農書人所易知者臣不欲架疊則安有片言隻辭可以裨益聖治而臣於水利之說粗有講究之功曾以造輪灌漑之法陳疏天陛冀有以阜民財裕國用而伏蒙聖慈不以人微而忽之特下恩批一則令度支詰造一則令道伯驗試而事鉅力綿荏苒至此而臣前疏所未及陳者卽垘堰之法也有此而後水功始大全也玆敢不避猥越干瀆崇嚴粗效一得之見易曰初筮告再三瀆瀆則不告臣之此說褻瀆甚矣臣愚死罪書曰水曰潤下水之有灌漑水之性也土不得水無以生物水不得土無以成物水之與土實同宮而相爲用水之功利亦大矣水利一曰垘垘者所以壅流水而旁注也二曰堰堰者所以蓄止水而時出也三曰水車水車者就其川低野高垘堰所不及處而用之也水之有垘有堰經也水之有車必使束水而上升者權也經之所不行必權以濟之二者不可偏廢而其成功則一也天以雨露有所滋潤而旱歲不得力地以水泉有所灌漑而高田難爲功若以垘堰與車相其機而施之大興水利則所謂荷鍤成雲決渠降雨者皆能輔相天地之所不足也其爲灌漑之效可謂至矣東俗粗率專昧水利之爲大政而至於水車尤有甚焉羅麗以前尙矣無論而其在我朝上下四百餘年列聖繼承軫利用厚生之政非不欲必行是器而一世滔滔樂淺近而厭高遠中國之所通行東方獨不能用此實千古之憾世之築垘者甚多而皆不得其法必以薪石相間而錯置之不思其物必入水而浮每遇長霖驟雨洪波怒濤衝激之極而漂盡精衛之木石蕩然無餘地枉費無限財力而不見成效甚至於傾家敗産者項背相望其弊之滋甚若是矣堰之肯綮在於水閘或累石或豎板隨其水勢而閉開之閱時經年易致壞決古人有言曰十丈之堰以蟻穴而潰此其堤堰之不完固者由於水鍤之不善而左圮右坼亦其勢也是以凡遏水而爲垘者小則雖往往爲之大者終莫能有成通計八路大野大川皆不得爲稻田不可勝紀亦可惜也夫孫叔敖楚之令尹也而作芍陂蕭何漢之丞相也而作鴻郤陂陂塘之設最有關於生民則我東之各道各邑所在堤堰合有修築之擧而至欲以廢堰冒耕而爲田者一向荒棄國家設置堤堰司每年雖有摘奸申飭於道伯邑宰之例而便作文具無所施爲實爲慨然臣竊以爲築堰亦有道多燔方甓稍大於瓦而廣各數尺許鱗次作溝自下漸上層層設之欲其蓄水則閉塞之欲其泄水則開導之比之疊石扃水之法尤爲便利而所築自堅確永久不甐矣臣嘗於農政全書考其圖譜而得水柵之法始知築垘之妙方何者有衍平沮洳之地在於川邊可作澤農者就其上流之多灘處五里十里之間有石岸盤結合作垘口者設柱施杙而其間架必如長廊之制橫截一川之廣而柵之上下兩旁植以編木使大石不漏而石則不計臣細雜聚而亂庤之以其所編之木爲界限則其柵一成隱然若石巒橫亘防水甚鞏而用木至少築石實多則泥沙凝合其間雖有潦不少撼其策甚善可以萬全臣嘗以此法試之江陵之嶺西所謂芳林驛者自昨秋爲始而至于今年二月斵木搬石柵役纔畢而事力不逮實故所掣不及開渠而止若待明春注水其野則可播百包之多矣六月潦雨峽川大漲汎溢柵面幾乎三丈而天晴水落之後見麤沙大石充牣垘內其柵果晏然不動此其驗也若於沙川則用藁葦等物周遮于水柵之旁而塡土石其中使不得滲漏則所築亦堅矣過此以往其岸若高於川至一丈二丈必有軸有輪而後可以抒水而灌漑之水車之制甚夥惟龍尾爲最極則也必也身操準繩量地勢之高低手執尋引測水力之緩急其器以圓木爲軸而上下均之其溝作螺旋之斜勢而隔以編墻圍以薄板用漆灰與瀝靑而塗之使之無罅作鐵樞兩端倣句股而豎之隨所處而作八齒次以臥軸之立輪其齒相接多寡雖不侔疎密必相符而後其旁一輪附以受水之箑則三輪相應不用人力隨湍勢而自轉其水沛然由墻溝而湧上蓋接輪之齒若多則龍尾之齒亦從而廻旋焉以次有差一轉之項至于九轉而極矣水之出也浩浩汨汨若決江河而莫之禦其制視他車尤妙矣此外有高轉筒車者亦可用於流水視其岸而作大輪順流而架設之其輞則橫繫以板使之激水而轉之縱懸以筒使之把水而瀉之則其功不下龍尾而得水差少矣至於陂澤井泉處地稍深卑者可以恒升車挈水其筩之長與岸均齊下端以薄板隔之隨其方圖而作孔鍛鐵爲舌以爲開闔之具別植長竿于板而上下之則此如鼓爐韛而風生水從筩中出而滾滾不輟若夫玉衡之盤壺雙筩與夫虹吸之法皆以銅錫作之臣不能試之此其車制之大略也臣竊覸環東土數千里之疆無論三南與畿甸可以興水功者邑邑有之不一而足或爲新築或因舊址爲垘爲堰在在皆修治則其利甚博民事有賴然平郊廣陸旁帶大川不可築垘者水車不可無也臣待罪東峽郵官官微俸薄有志未就而此法蓋三度試之臣獨自信而世之知其制者鮮矣人無不疑貳之旣不能以私力設施公貨亦不可得則水車無可成之日臣年近七十若無求於世矣實有苦心於此十年經紀斷斷而不能已及此一息未泯若不創開則抑恐臣死之後雖欲有爲孰能知之今我殿下軫念於稼穡之政而惟水功是先聖敎若是勤擊臣旣有區區所懷而幸逢可言之會備悉水功之有明效大驗而縷縷陳列伏乞聖明天地父母許令攸司於畿湖某邑水功可試處區劃財力相地之宜可以垘堰則垘堰可以車則車先期營作使其地地方官照管董飭俾及明春解凍之時而竣事責效水車雖是農器之最精緊者庀財鳩工必在乎豫則其事亦不難於垘堰垘堰之役少張大則動費數千金而水車不過半之而恢恢有餘不數月而功可成也一造出樣子擇其巧者而傳授之明其分數轉相倣效自近及遠由小至大凡有水處皆行之遂令八路生穀之土一一開墾地無遺利則家給人足而蓄積多雖有水旱天災無憂矣此事惟在自上一轉移一注措之間耳伏願殿下留意焉臣無任云云省疏具悉飽聞爾孜孜於水利嘉乃誠力所以有造試之命而尙未爲焉云者近來事皆如此爾疏下廟堂此後籌坐時招爾細叩必令一試之
정조 22년
前守衛官尹溥疏曰伏以臣一蟣蝨之賤耳幸以帶礪之餘裔得忝忠義之祿窠于今三十餘年每念喬木之遺風欲效野芹之微誠而九閽如天願忠無路今何幸堯舜在上丹綸播修首尾一千四百有餘言與豳之七月周之無逸相表裏乃於土運方生之日用求農政之書三代之盛復覩今日臣恭聽山東之布詔不勝感激而泣下玆敢薰沐進言以徹聽卑之天僭猥之罪無所容逃夫農作之功專在於農糧而列邑還穀乃吾民之農糧也近年以來吏奸漸滋民納精實吏換荒麤旣不足以爲播種之資備饁食之具則當春失農職由於此且民之作農雖上農夫一家所業多不過數三石落身役戶還艱辛備細回顧家中甁甖無蓄而若校若吏若奴若隷以至面掌洞任之輩逐戶求乞其端不一每戶所納多爲三四石少亦二三包又當營穀作錢之時假令發賣爲百石則混出還米必加四五倍盡歸私橐明春分還時勒給皮雜穀半成塵土者於至貧無依之殘戶及其納還也稱以年例作米雜穀一石準捧白米竝色落七八斗如是之際鞭扑狼藉囚繫相續此朝廷之所不聞監司之所不知以此之故民不業農農而失業竊聽村村父老之相語以爲吾輩雖手足腁胝而畢竟吾無所食何必農作爲也於是乎惰於農作競趨末利如是而田安得闢民安得生乎退計數十年前不知落下幾層臣愚死罪以爲欲務農政宜擇守令杜吏奸而嚴還法然後農本可立也守令七事之中農桑居先若以民農之勤慢定爲吏績之殿最則亦可以收實效矣其次卽堤堰之貯水而修築之費亦藉於農糧則農糧之本惟還穀是已還弊如此何事可爲至若貯水之要當嚴松禁大抵水源皆從山谷而出而山谷無樹木故水不得出其害一也童濯之山一經潦雨沙汰輒至良田美疇在在覆沒其害二也旣無落葉又無腐草不得爲糞田之用其害三也農器諸具皆資於木而野地貧民辦得無計其害四也況松禁自是法律而山腰以上之冒耕又是當禁之事則外方之漫不察飭寧不寒心奢侈二字又爲妨農之大者臣雖跧伏草野伏聞御廚無兼味之饌而朱門之粱肉如堆便殿用補苴之筵而貴家之帷席如繡以至外邑下吏夏苧冬紬之衣昔無而今有彼爲而此效皆從斯民膏血中出來古之良倅一切嚴禁爲其不敢負逋害及民間而然也凡此弊源如螟螣之害穀末稍爲病之端盡歸於農矣抑奢侈一款卽亦務本之先務也區區愚愛之悃有此枉瞽之濫陳伏乞天地父母俯賜諒察不勝大願臣無任云云省疏具悉擇守令之說卽要道之要道至於小民之困於誅求徵索寧不切矜亦在道臣守令之得其人此所以三日大政欲求其中之翹楚也貯水禁松抑奢三條下廟堂可以稟處者稟處
정조 22년
幼學鄭始元疏曰伏以臣幸爲聖人之氓則耕於聖人之野而老矣平生識見素是芻蕘之淺料而不足以利國便民然而幸際我聖上述先聖爲斯民之日以軫稼穡之艱難則十行絲綸至矣盡矣盛恩方降於北闕陽春欲及於西疇村村鳩杖戒婦子而饁彼家家襏襫誦聖渥而耕斯男欣女悅此何世也康衢煙月不獨神堯之時也葉林喜雨何必成湯之世也如坻如京乃積乃倉民食自足國業長隆佇見熙皞之治也臣於是自寶燕人之石欲獻野叟之芹伏惟聖明垂察焉我東山川異於中國則地形之高低不同溝道之難易懸殊生粟之土未盡墾通水之道未盡開以八道言之咸鏡一道素非禾穀之宜土則舍而勿論其他七道沃野數千里間多空地之棄此曷故哉以其灌漑之無計也是故長江之上巨流之邊水自流而未沾於圃畦之中其餘長川大澤空流而放海者無處無之此果非人力之不足也乃是人巧之未及也今臣則別有設筩引水之法可謂發前人所未發而地勢之高低雖不同引水於筒中則無遺漏之弊若如本源相等而乍低則中間雖有深壑高邱導水踰越勢不難矣大抵水自高而流從地形而下者水之本性也作畓處雖在水下然間阻邱陵又有深壑則引水中斷難以踰越故雖有沃野千里廢棄者良以此也臣所謂設筒之法陶甄瓦筒而中通外圖自上流鱗次埋之於土中導水於筒中而若逢川壑則隨地形埋筒於水底越其低若阻高岸則從地形而埋筒於岸邊踰其高者無他理也源流自高而入于筒中則水積中而流不息故陞高而踰者也如是引水則不計高低遠近灌水作畓也奚特築堰防洑之利乎今臣此法似是迃闊臣旣試嘗則可謂堂堂正理也安敢以一毫未炯之事仰瀆九重之聖聰也哉今臣欲書盡其法而非徒猥越恐涉支離略擧梗槪伏願聖明勿棄狂夫之言使臣始敎於諸道以利一國之農民豈不大幸哉臣無任云云省疏具悉爾旣別有設筒引水之法發前人所未發質言於章奏仍言其制之陶甄瓦筒中通外圓壑則埋而越其低岸則立而踰其高試之則可知其利用與否卽令戶惠堂取看論理草記
정조 22년
司諫柳雲羽掌令朴吉源啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
掌令朴吉源啓曰請崔進吉依律處斷措辭見上臣伏見傳敎下者有金甲島定配罪人成德雨放送之命臣不勝愕然憂歎之至噫近日以來懲討不嚴義理愈晦嘗誠顧瞻之輩孽芽其間至于成德雨輩而極矣暗試手勢角勝公議漫漶於人鬼之分觀望於陰陽之界顯有立跡之意究其情狀合置重辟再昨冬臨門處分實出於靖世道正人心之聖德至意而畢竟勘律止於島配則已是失刑之大者今此全釋之命忽下於此際竊恐從今以後隄防漸壞亂逆益肆請還寢金甲島定配罪人成德雨放送之命新除授持平鄭宗魯時在慶尙道尙州地請斯速乘馹上來事下諭答府曰不允成德雨事亟停勿煩下諭事依啓
정조 22년
司諫柳雲羽啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上新除授獻納金熙周時在慶尙道安東地請斯速乘馹上來事下諭答院曰不允下諭事依啓
정조 22년
敎黃海道觀察使曺允大書王若曰西闑缺帥倍難其人前席揀才當屬之子俾按碧城之節庸輟銀臺之班眷彼黃海一方寔我靑邱重鎭俗尙弓馬土産稱銅鐵之饒壤接箕崧天府作金湯之固燕軺絡繹於孔路供億難支唐船出沒於近洋虞憂未歇當回祿告災之日新構之經紀方張矧舊伯云逝之餘敗局之彌綸沒策惟朕心克愼厥簡顧此任視前尤難惟卿言議周通儀範凝重稔知器識在東銓參佐之時夙擅文華自內閣講製之列績庸曾著於沁府果愜朝議之僉諧才猷未試於湖藩尙歎臺言之爽實而通材俱當於履屐肆利器可別於錯盤玆授卿以黃海道觀察使兼兵馬水軍節度使巡察使海州牧使卿其祗服寵章益勉令譽奬廉簡而懲貪墨寔藉公明戢獷俗而蒐賢才宜體委寄一路虛擁簿領勅需之整釐宜先五邑未盡墾耕民生之撫摩寧緩於戲忠良緬憶故家遍甄擢之恩近密纔離去路結觚稜之戀行且召矣往惟欽哉故玆敎示想宜知悉知製敎金啓洛製進
정조 22년
行都承旨韓晩裕緣故出行左承旨李益運坐行右承旨申耆坐左副承旨李肇源未肅拜右副承旨李海愚坐直同副承旨閔昌爀坐直注書柳台佐在外金啓溫病假注書李弘謙仕直李允謙仕事變假注書李毅遠仕
정조 22년
傳于申耆曰邊將初仕人入侍
정조 22년
閔昌爀啓曰玉堂上下番俱空事甚未安副應敎尹序東修撰趙得永旣有只推之命竝卽牌招入直何如傳曰允
정조 22년
傳于申耆曰未下直閫帥守令明日辭朝
정조 22년
閔昌爀啓曰吏曹郞廳來言承旨有闕政事取稟傳曰前望單子入之待下批待開門牌招察任
정조 22년
兵曹口傳政事以蔡弘履徐邁修爲都摠管洪聖淵申應周爲副摠管
정조 22년
傳于李海愚曰日寒如此放送
정조 22년
傳于李海愚曰待待命拿囚
정조 22년
兵曹口傳政事宣傳官單金商岳待窠陞實事承傳
정조 22년
以慶尙監司李義綱啓本道內名山中時無火田冒耕處事傳于閔昌爀曰如許可笑之狀啓付之廟堂還下送
정조 22년
以朴崙壽閔命爀朴鍾淳囚單子傳于李海愚曰附過放送
정조 22년
以平安監司閔鍾顯啓本龍崗縣定配罪人李潤明物故事判付內啓下義禁府爲旀徒流案爻周罪名蕩滌爲良如敎
정조 22년
以處尙監司李義綱啓本道內堤堰處姑無冒耕事傳于閔昌爀曰如許可笑之狀啓付之廟堂還下送
정조 22년
以慶尙監司李義綱啓本海澤加耕姑無犯禁事傳于閔昌爀曰如許可笑之狀啓付之廟堂還下送
정조 22년
以濟州牧使曺命楫狀啓唐柚子初不結實薦新進上俱未免全數闕封惶隕待罪事傳于閔昌爀曰勿待罪事回諭
정조 22년
申耆以壯勇營言啓曰箭串場放牧本營雌馬以三雌一息今戊午息雄馬六匹雌馬六匹合十二匹自司僕寺依定式歲末報來矣添錄於元數以爲憑考之意敢啓傳曰知道
정조 22년
申耆以備邊司言啓曰黃海監司李義駿在任身死矣依法典返柩時擔軍題給之意分付所經各道何如傳曰依例擧行弔祭則待其返柩爲之此宰臣卽舊僚也多賴稽古之力間經滄桑收錄未幾奄聞卒逝之報其爲嗟惜豈特失一善治之監司乎致祭時援例措辭事分付可也
정조 22년
申耆以兵曹言啓曰今十二月二十一日武臣堂上祿試射試官望備擬受點而停朝市不得爲之以明日設行之意敢啓傳曰旣因該房擧條停朝市誤爲磨鍊之該堂已爲問備祿試射仍行可也
정조 22년
申耆啓曰武臣堂上祿試射無故日退行事草記蒙允矣今十二月二十一日設行而試官望備擬以入之意敢啓傳曰知道
정조 22년
申耆以兵曹言啓曰因義禁府草記罪人李汝節照律放送而前因特敎充定平安道江界府馬馬海土兵係是軍伍令兵曹稟處事允下矣李汝節旣是馬馬海土兵罪人該鎭還爲押付而出付畿營使之定驛子押送之意敢啓傳曰不可一事各勘土兵則自當在勿論中矣
정조 22년
申耆以都摠府言啓曰今此親臨誓戒時寶劍侍衛不可不備員而都摠管鶴林君焴有身病李膺擧在外未肅拜副摠管鄭大容未肅拜二員未差寶劍侍衛無以備員合有變通之道令政院稟旨變通仍令該曹口傳差出待下批牌招以爲備員侍衛之地何如傳曰允李應擧外許遞可也
정조 22년
申耆以訓鍊都監言啓曰年終放砲習放今月二十五日洗馬臺爲之之意敢啓傳曰知道
정조 22년
申耆以司僕寺一二提調意啓曰分養馬故失瘦瘠不馴守令每於畢上納後依法典錄啓請罪矣今年所納分養馬有頉各營邑守令現告成冊今始齊到故抄出啓目書入依例施罰之意敢啓傳曰知道
정조 22년
申耆以二所巡廳言啓曰去夜三更一點量犯夜人幼學金觀淳李海寬執捉依例移送秋曹之意敢啓傳曰知道
정조 22년
李海愚以刑曹言啓曰因朴昌燁杖一百流三千里照律草記單杖一百太輕流三千里太過卿等之一番做錯溺職大矣今又低仰若此卿等遞差律官以誤照律反施草記還給事命下矣朴昌燁依大明律鬪敺條歐制使之律杖一百徒三年決杖一百後江原道杆城郡定配所卽爲押送誤照律律官卞宗海以反施之律決杖一百後平安道鐵山府定配所押送之意敢啓傳曰知道收贖放送可也
정조 22년
李海愚以義禁府言啓曰京畿監司李在學狀啓內交河郡守李聖龜爲先罷黜其罪狀令攸司稟處事啓下矣李聖龜時在任所云依例發遣府羅將拿來何如傳曰允
정조 22년
李海愚以義禁府言啓曰平安道順安縣勿限年定配罪人尹㬘還發配所草記批旨內收贖放送可也事命下矣尹㬘定配收贖放送之意敢啓傳曰知道
정조 22년
刑曹啓目粘連慈仁囚銀三獄事依道啓嚴刑取服初檢官慈仁縣監姜彙鈺獄情徑報推考警責何如判付啓第爲回啓施行爲旀獄理之外倫理不成說五品之不遜何至是也道伯在承化之任何乃泛忽看過乃爾亦切爲之慨然是旀推官之妄錯無關於檢事之然否待麥秋拿處爲良如敎又啓目粘連喬桐府殺獄罪人秦同伊獄事依道啓嚴加訊推期於取服金大伊巫女連伊亂本禍祟亦令嚴刑遠配之意分付何如判付啓依回啓施行爲旀正犯秦哥所爲豈不誠孟浪虛悖之甚乎文哥之入廚而旣不與其妻作奸竝與挽裳對飯等狎近之跡而無之則干他甚事歐而至殺抑文哥別有殊常之所爲乙仍于忽地阧發肚憤腔血自歸殺越之犯是隱喩該倅武臣也必諳似此情僞而且是曾經捕將此箇交騙之習宜知妙理別出意見於曾所經歷之端多般究覈如有疑端使之報來後狀聞事分付道臣爲旀所謂干犯巫女段何必定配各別嚴刑遠島卽充定屬婢爲良如敎
정조 22년
刑曹啓目洪州牧殺獄罪人李古致依前訊推何如判付啓査官與道伯意見皆無異同而獄案疑則疑矣兺不喩死者有宿憤欲逞憤於正犯者反死於正犯之手何也然而死者死正犯生則此獄正獄非今正犯而何實因之屢改而被踏改爲被築其間雖曰五十步百步而內傷懸錄只載於初覆檢案又有何委折乎更令主同推官後同推後除尋常出意究覈於言外如有疑端使之報來後狀聞爲良如敎又啓目牙山縣殺獄罪人林嶪獄事但以前招歸重則終無更査之獄不爲到底窮覈而惟憑逃躱爲贓則亦非愼獄之道更令道臣應問各人等捉致營庭親執詳査啓聞後稟處何如判付啓無論洪哥與林哥林哥與洪哥小奉之死在於兩人之中而兩人中設令覈得眞箇當者所謂當者未必是正犯是置洪書房先打之說旣載於初案則不待査庭變招之諉於洪哥洪哥豈可曰全無所犯乎其然其不然都且置之死者殺者俱是醉漢醉漢醉裏所爲何以知輕重之屬誰屬某乎道啓雖以林哥之始鬪爲左契洪哥亦云先打此獄速卽究竟不至失刑死者亦必不以償死爲齎冤林嶪身乙良令道臣分付推官嚴刑減死照放爲旀其餘各人等亦令分輕重處置爲良如敎
정조 22년
兵曹啓目粘連咸平縣監金箕憲萬頃縣令李德鉉臨陂縣令李鍾淑金堤郡守金相穆咸悅縣監李寅采錦山郡守趙用鎭等矣官門聚點係是詰戒之政則軍兵老弱器械服色渝弊俱極駿然竝從重推考罪各杖八十竝只收贖公罪奉敎今番段照律分揀爲良如敎又啓目粘連密陽府使尹光濩新寧縣監南正和醴泉前郡守洪益烈義城縣令徐有曾慶山縣令金仁柱義興縣監李鼎烈迎日縣監鄭晩錫軍威縣監具得魯淸河縣監金熙澤尙州牧使李素星州牧使李敬魯金海府使李身敬善山前府使尹文東河東府使柳河源山淸縣監李晩祥草溪郡守兪彦錥金山郡守元晦鎭昆陽郡守金晩淳咸安郡守金守淵南海縣監成夢龍居昌縣令金鍒開寧縣監李承默三嘉縣監朴獻源宜寧縣監洪樂綏知禮縣監蘇洙中聞慶縣監宋倫載高靈縣監朴宗敬安義縣監朴正圭丹城縣監尹可基泗川前縣監權思浩等矣官門聚點係是詰戒之政則軍裝戰馬之執頉軍兵之闕點不在多少其在察飭之道不可無警竝從重推考罪各杖八十竝只收贖公罪奉敎今番段照律分揀爲良如敎